*****

ΚΑΝΟΝΙΣΜΟΣ (ΕΟΚ) αριθ. 1189/82 ΤΟΥ ΣΥΜΒΟΥΛΙΟΥ

της 18ης Μαΐου 1982

περί τροποποιήσεως του κανονισμού (ΕΟΚ) αριθ. 1079/77 όσον αφορά την εισφορά συνυπευθυνότητας στον τομέα του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επι- τροπής (2),

Εκτιμώντας:

ότι ο κανονισμός (ΕΟΚ) αριθ. 1079/77 (3), όπως τροποποιήθηκε τελευταία από κανονισμό (ΕΟΚ) αριθ. 857/81 (4), θέσπισε εισφορά συνυπευθυνότητας που εφαρμόζεται μέχρι το τέλος της γαλακτοκομικής περιόδου 1982/83 και βαρύνει κατ' αρχήν το σύνολο των ποσοτήτων γάλακτος που παραδίδονται σε γαλακτοκομεία καθώς και ορισμένες πωλήσεις γαλακτοκομικών προϊόντων στο αγρόκτημα·

ότι η εισφορά αυτή απέβλεπε σε μία καλύτερη ισορροπία της γαλακτοκομικής αγοράς δημιουργώντας αμεσότερη σχέση μεταξύ της παραγωγής και των δυνατοτήτων διαθέσεως των γαλακτοκομικών προϊόντων, λαμβάνοντας υπόψη τη σημασία των δημόσιων συμφερόντων · ότι, παρ' ολη τη σχετική βελτίωση της καταστάσεως της γαλακτοκομικής αγοράς, τα διαθέσιμα επί του παρόντος στοιχεία και προβλέψεις αποδεικνύουν ότι οι ανωτέρω στόχοι δεν δύνανται προφανώς να επιτευχθούν στο τέλος της αρχικά προβλεπόμενης περιόδου· ότι είναι, ως εκ τούτου, αναγκαίο αφ ενός να παραταθεί η εφαρμογή της εν λόγω εισφοράς για τη γαλακτοκομική περίοδο 1983/84 και αφ' ετέρου να προβλεφθεί, για την περίοδο εμπορίας 1982/83, μία μείωση του ύψους της εισφοράς, προκειμένου να ληφθεί υπόψη η βελτίωση της καταστάσεως της αγοράς του γάλακτος·

ότι, προκειμένου να ληφθούν υπόψη οι διάφορες συνθήκες παραγωγής, φαίνεται δίκαιο να προβλεφθεί η θέσπιση μέτρων τα οποία προορίζονται να στηρίξουν τα εισοδήματα των μικρών παραγωγών γάλακτος·

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1079/77 τροποποιείται ως ακολούθως:

1. στο άρθρο 1 παράγραφος 1, οι όροι «κατά τη διάρκεια των γαλακτοκομικών περιόδων 1980/81, 1981/82 και 1982/83» αντικαθίστανται από τους όρους «κατά τη διάρκεια των γαλακτοκομικών περιόδων 1980/81, 1981/82, 1982/83 και 1983/84»·

2. στο άρθρο 2, προστίθεται η ακόλουθη παράγραφος:

«4. Όσον αφορά τη γαλακτοκομική περίοδο 1982/83, η εισφορά καθορίζεται σε 2 % της ενδεικτικής τιμής του γάλακτος.»·

3. παρεμβάλλεται το ακόλουθο άρθρο:

«Άρθρο 2α

Για τη γαλακτοκομική περίοδο 1982/83, το Συμβούλιο κατόπιν προτάσεως της Επιτροπής θεσπίζει, με ειδική πλειοψηφία, μέτρα που προορίζονται να στηρίξουν τα εισοδήματα των μικρών παραγωγών γάλακτος.

Το κόστος αυτών των μέτρων δεν δύναται να υπερβεί τα 120 εκατομμύρια ECU.

Κατά παρέκκλιση του άρθρου 6, οι λεπτομέρειες εφαρμογής του παρόντος άρθρου θεσπίζονται από την Επιτροπή.»·

4. στο άρθρο 5, η παράγραφος 1 αντικαθίσταται από το ακόλουθο κείμενο:

«1. Όσον αφορά τη χρηματοδότηση της κοινής γεωργικής πολιτικής, η εισφορά συνυπευθυνότητας και τα μέτρα που αναφέρονται στα άρθρα 2α και 4 θεωρούνται ότι αποτελούν μέρος των παρεμβάσεων που προορίζονται για τη ρύθμιση των γεωργικών αγορών.».

Άρθρο 2

Ο παρών κανονισμός αρχίζει να ισχύει στις 20 Μαΐου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Μαΐου 1982.

Για το Συμβούλιο

Ο Πρόεδρος

P. de KEERSMAEKER

(1) ΕΕ αριθ. C 104 της 26. 4. 1982, σ. 25.

(2) ΕΕ αριθ. C 114 της 6. 5. 1982, σ. 1.

(3) ΕΕ αριθ. L 131 της 26. 5. 1977, σ. 6.

(4) ΕΕ αριθ. L 90 της 4. 4. 1981, σ. 17.